TKN ยันสินค้าปลอดภัยมาตรฐานสากล พร้อมเปิดตัวผลิตภัณฑ์แคลอรี่ต่ำเจาะกลุ่มคนรักสุขภาพ
TKN ยันสินค้าปลอดภัยได้มาตรฐานสากล พร้อมเปิดตัวผลิตภัณฑ์ใหม่ ชูจุดเด่นแคลอรี่ต่ำเจาะกลุ่มคนรักสุขภาพ
21 ม.ค. 2562

นายอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดเผยถึงกรณีข่าวผลการตรวจสอบผลิตภัณฑ์สาหร่ายแปรรูปพบการปนเปื้อนของสารตะกั่วและแคดเมียมเกินกว่ามาตรฐานนั้น “เถ้าแก่น้อย” มีความมั่นใจว่าสินค้าของบริษัทมีคุณภาพได้มาตรฐานตามที่กฎหมายกำหนด มีการควบคุมคุณภาพสินค้าตั้งแต่การเลือกสรรแหล่งวัตถุดิบ ตลอดจนกระบวนการผลิตที่ได้รับการรับรองในระดับสากล รวมถึงการเก็บรักษาก่อนถึงมือผู้บริโภค
โดยบริษัทมีการสอบทานเพื่อให้มั่นใจว่าสินค้าทุกชิ้นมีคุณภาพตามมาตรฐานเดียวกันทั้งของคณะกรรมการอาหารและยา (อย.) เพื่อจำหน่ายในประเทศ รวมถึงการตรวจสอบกับ CODEX ซึ่งเป็นมาตรฐานอาหารระดับสากล และมาตรฐานที่แต่ละประเทศกำหนดเพื่อส่งออก โดย ณ ปัจจุบันบริษัทมีการส่งออกสินค้าไปกว่า 50 ประเทศทั่วโลกรวมมากกว่า 500 ล้านซองต่อปี
ทั้งนี้บริษัทยังคงมุ่งมั่นพัฒนากระบวนการผลิตและควบคุมมาตรฐานอย่างต่อเนื่อง โดยปีที่ผ่านมาบริษัทได้ผ่านการประเมินมาตรฐาน BRC – British Retail Consortium เพื่อรองรับการขยายตลาดและจำหน่ายในห้างสรรพสินค้าทั้งในยุโรปและสหรัฐอเมริกาต่อไป ตามวิสัยทัศน์ของบริษัทที่ต้องการพัฒนาสินค้าไปสู่โกลบอลแบรนด์
นอกจากนี้บริษัทยังมีการออกผลิตภัณฑ์ใหม่เพื่อเป็นทางเลือกรองรับกลุ่มลูกค้าที่เริ่มหันมาใส่ใจในสุขภาพมากยิ่งขึ้น ทั้งสาหร่ายอบสไตล์เถ้าแก่น้อย ชูจุดเด่นด้านแคลอรี่ต่ำ และสาหร่ายทอด แฟมิลี่แพ๊ค โดยลดโซเดียมลงร้อยละ 50 จากสูตรปกติ เป็นต้น